Dr Computer het jitz nume no lyslig gsummet, wyter isch nüüt gange. «We öpper chunnt, de stelleni sofort alles wider ab, glych was passiert» het sich dr Benni überleit. Ds Härz het polderet wi verruckt, wo är süferli het uf em Computer umetöggelet. De het är aafa mit em Muuspfyli umefahre, het hie emal klicket u dört. Meischtens isch nüüt Spannends passiert.Dr Benni het scho fasch wider wölle abstelle, wo är im Egge obe links vom Bildschirm es  Bildli vore chlyne Wältchugle gseh het. Das het ne gwunderig gmacht. So eini het dr Lehrer ir Schuel ou u de het meh druffe chönne luege wie chlyn das d Schwyz isch u me het chönne drähje u luege wo me i d Ferie chönnt. «Also, das probiere i no us u nächhär isch fertig, de hören i uf», het sich dr Benni versproche.